b'\n_START_ARTICLE_\nToma\xc5\xbe Lapajne Dekleva\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je obiskoval v Ljubljani (Vi\xc5\xbemarje-Brod). Srednjo \xc5\xa1olo je kon\xc4\x8dal na \xc5\xa0olskem centru Ljubljana, in sicer Srednjo kemijsko \xc5\xa1olo. \xc5\xa0tudij je nadaljeval na Fakulteti za kemijo in kemijsko tehnologijo v Ljubljani. Po osnovni izobrazbi je univerzitetni in\xc5\xbeenir kemijskega in\xc5\xbeenirstva, diplomiral je leta 1998. Leta 2010 je dokon\xc4\x8dal \xc5\xa1e podiplomski \xc5\xa1tudij in je zdaj magister znanosti na Naravoslovnotehni\xc5\xa1ki fakulteti \xe2\x80\x93 Oddelek za kemijsko izobra\xc5\xbeevanje v Ljubljani. _NEWLINE_Z gledali\xc5\xa1ko improvizacijo se je za\xc4\x8del ukvarjati leta 1993. Izobra\xc5\xbeeval se je v \xc5\xa1tevilnih delavnicah mentorjev improvizacijske \xc5\xa1ole Dela Closa, med njimi so: Roland Trescher (Isar 148, M\xc3\xbcnchen, Nem\xc4\x8dija), Randy Dixon (Unexpected Productions, Seattle, ZDA), D. Goldstein (New York, ZDA), N. Gregoropoulus (Improvolympic, Chicago, ZDA), B. Brunschko (Theater im Bahnhof, Gradec, Avstrija), Marko\xc2\xa0Mayerl (Lyon, Francija) ...\n_START_SECTION_\nDelo\n_START_PARAGRAPH_\nJe poklicni gledali\xc5\xa1ki ustvarjalec (performer, dramatik, re\xc5\xbeiser, scenograf in oblikovalec svetlobe). Sooblikoval je projekte Kolektiva Narobov, KUD France Pre\xc5\xa1eren, Gledali\xc5\xa1\xc4\x8da Unikat, Dru\xc5\xa1tva za razvoj gledali\xc5\xa1\xc4\x8da v izobra\xc5\xbeevanju, Dru\xc5\xa1tva Rde\xc4\x8di noski, Radia Slovenija, Televizije Slovenija, Kulturnega dru\xc5\xa1tva Priden mo\xc5\xbeic, En knapa, zalo\xc5\xbebe Panika, revije Mentor, zalo\xc5\xbebe Didakta, zalo\xc5\xbebe Morfem, Andreje Podrzavnik \xe2\x80\xa6 Je avtor ve\xc4\x8d objavljenih in uprizorjenih dramskih besedil, knjig in strokovnih \xc4\x8dlankov. Je \xc4\x8dlan Dru\xc5\xa1tva slovenskih pisateljev in ima status samostojnega ustvarjalca na podro\xc4\x8dju kulture. Sedem let je pou\xc4\x8deval gledali\xc5\xa1ko improvizacijo na umetni\xc5\xa1ki gimnaziji Nova Gorica. Gostoval je na razli\xc4\x8dnih festivalih doma in v tujini (Armenija, Avstrija, Belgija, Bolgarija, Bosna in Hercegovina, Francija, Gruzija, Hrva\xc5\xa1ka, Italija, Kanada, Nem\xc4\x8dija, Nizozemska, Slova\xc5\xa1ka, \xc5\xa0vedska, Zdru\xc5\xbeeno kraljestvo ...).'